Barnak

Barnak er en liten by som ligger i den sørøstlige delen av kontinentet. Den ligger vest-sørvest for Narod, nordøst for Bregin, og er grunnlagt ved utløpet av elven Geleb, som renner gjennom Crenetskogen. Byen er som de andre byene i området selvhjulpen med det meste av mat og materialer, men er også en stor produsent og eksportør av tømmer. Det meste av bygninger langs den sørøstlige kysten er bygd med tømmer fra Crenetskogen, og denne tilnærmede eneretten har gjort byen til den rikeste i området, sett utfra folketallet.

Byen styres av et råd bestående av de fem store trelasthandlerne, som gjennom egne midler organiserer og finansierer vakthold og denslags. Det er temmelig lite kriminalitet i byen, men også temmelig lite handel. Et par forretninger finnes det imidlertid, og de er nevnt under.

Noe av det mest spesielle ved byen, er at den har sterk overvekt av kvinner. Det kommer av at så godt som alle menn arbeider som tømmerhuggere, et arbeide som foregår omtrent en dags reise innover i landet, langs elva. Der bor de i små hyttebyer i uker i strekk, før tømmeret fløtes nedover elva. Lønn utbetales per stamme man hugger (og merker med et unikt symbol), og de fleste tømmerhuggere tilbringer langt mer tid i skogen enn i byen.

Lønninger utbetales på lørdager, og da fylles byen av tømmerhuggere.

Innbyggerne her er vanligvis mørke i håret, relativt lave og solbrune i huden. Et såpass enhetlig utseende er uvanlig i bystatene, og en vanlig teori er at det kan komme av byens nærhet med det gamle dvergeriket. Det vil imidlertid ikke byens innbyggere høre snakk om, da det fremdeles hersker fryktelig sterk skepsis mot dverger i byen, etter dens sentrale rolle i dvergekrigene rundt 2T300.

Forretninger
Kongskroa (vertshus)

Makais våpen

Momians utstyrsutsalg

De fem familiene
Shvili

Gondar

Hamler

Arames

Marton